Petrus, miseratione Divina Autissiod. episcopus: dilectis nobis in Christo magistris G. Catini, lectori et Felisio de Coauduno, canonico Autissiod. salutem et sinceram in Domino charitatem. Ad supplicationem venerabilium virorum nobis in Christo dilectorum, decani et capituli nostri Autissiodorensis ecclesie, per venerabilem virum dominum Bertrandum de Capella, canonicum Autissiod. nobis factam, manum nostram et officialis nostri positam in bonis defuncti magistri R. de Vallibus, archidiaconi quondam Autiss. amoventes, ipsaque in manu vestra, tanquam communi, pro nobis et capitulo ponentes, de consensu nostro et dicti magistri B. nomine quo supra, placet nobis et volumus quod vos de plano velo levato summarie veritatem inquiratis et decernatis ad quem spectet dispositio, ordinatio seu jurisdictio dictorum bonorum, tam de jure quam de consuetudine, possessione, vel quasi quibuscumque, juramento primitus a vobis prestito in capitulo nostro, in presentia officialis nostri, quod juste ac fideliter ac diligenter inquiretis, et hujusmodi nostram, omni favore rejecto, sine debito decidentis, et interim executoribus dicti defuncti bona predicta recredatis, idonea sub cautione recepta, de hiis nobis restituendis et complendis que pro dicto defuncto in eventu cause, seu negotii hujusmodi, restituenda fuerint et complenda. In cujus rei testimonium nostrum presentibus fecimus apponi sigillum. Datum Parisiis, XV die decembris, anno M. CCC. IX.